**În ziua când ne vom trezi**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În ziua când ne vom trezi

...

Ne ducem crucea, pas cu pas,

Sub nevăzute bice,

Căzând, mai facem un popas,

Dar nimeni aici n-a rămas

De jos, să ne ridice!

...

Și crucea parcă-i tot mai grea,

Atârnă tot mai greu,

Că-n viața ta și-n viața mea,

În ce-o mai fi rămas din ea,

Nu mai e Dumnezeu!

...

Și drumul ăsta nesfârșit

Nu știm unde ne duce,

Noi, visători de infinit,

Care-am crezut c-am biruit,

Ne prăbușim sub cruce!

...

Ne-au promis de-atâtea ori,

Că ne va fi mai bine,

Astăzi privesc nepăsători

Cu ochii lor de trădători,

C-avem tot mai puține!

...

Dar noi, mergem mai departe,

Blazați și adormiți,

Pe drumul nostru către moarte,

Cărând o cruce grea în spate,

Cu dinții strepeziți!

...

Și parcă sunt prea mulți călăi,

Duhnind a abator,

Pe margini ne pândesc dulăi,

Plătiți să fie cruzi și răi,

Că suntem turma lor!

...

N-avem niciun cuvânt de spus,

E prea târziu a mai spera,

Ne ducem crucea asta grea,

Dar nu știm dacă vom răbda

Cât a răbdat Iisus!

...

Noi suntem un popor străvechi,

Și-avem rădăcini adânci,

Oricum ne vom trezi și-atunci,

Noi nu-i vom trage de urechi

Că nu mai sunt țânci!

...

Și-n ziua când ne vom trrezi,

Când n-om mai vrea a plânge,

Crucea ne-o vom azvârli,

Pe toți din ei îi vom găsi

Și-atunci va curge sânge!